Tiina Tammetalu

Elulugu

Tiina Tammetalu sündis Lätis Valka linnas. Nooruses on elanud Tartus ja Ilmatsalus. On õppinud Rahinge 8-klassilises koolis ja Tartu 3. Keskkoolis. Aastal 1976 astus Tartu Kunstikooli, mille lõpetas aastal 1980 kunstilise kujundajana. Tema maaliõppejõududeks olid Alfred Kongo, Saskia Kasemaa jt. Tartu Kunstikoolis õppides töötas õppeaasta 1978–1979 Vanemuise teatris külaliskunstnik Fritz Matti käe all. Pärast Tartu Kunstikooli lõpetamist töötas ta aastatel 1981–1982 Eesti NSV Riiklikus Noorsooteatris dekoraatori ja vanemmaketitegijana.
1982. aastal astus ta Eesti NSV Riiklikku Kunstiinstituuti (ERKI, tänapäeval EKA), mille lõpetas aastal 1989 maali erialal professor Tiit Pääsukese õpilasena. Aastani 1996 tegutses ta vabakutselise kunstnikuna, 1996–2001 töötas peakunstnikuna kirjastuses Kupar. Alates 2002. aastast on ta taas vabakutseline visuaalkunstnik.
2002. aastast annab Tammetalu loometöö kõrvalt Eesti Kunstiakadeemias figuratiivse maalikompositsiooni tunde ja abstraktse maalikompositsiooni kursuseid. Aastatel 2003–2006 täiendas ta end Eesti Kunstiakadeemias interdistsiplinaarse kunsti (IDK) magistriõppes ja aastal 2005 seoses IDK magistriõpingutega Suurbritannias Edinburghis.
Tiina Tammetalu ateljee asub Tallinnas Vabaduse väljakul Tallinna Kunstihoones.

Isiklikku

Tiina Tammetalu abikaasa on kirjanik Mihkel Mutt (1991).

Looming

Tammetalu hakkas näitustel esinema aastal 1987 kunstirühmituse Rühm T koosseisus. Tema esimene esinemine rahvusvahelisel näitusel oli aastal 1988 Baltimaade Noorte Kunstnike maalitriennaalil Vilniuses, kus ta pälvis maali "Kaks punki" ("Kaks tüdrukut", 1987; õli, lõuend) eest triennaali diplomi. Isikunäitustega hakkas ta esinema alates 1991. aastast. Osalenud Eesti kunsti tutvustavatel suurnäitustel alates 1988. aastast.
Tiina Tammetalu on tegutsenud vaheldumisi mitmes loomevallas. Tammetalu on interdistsiplinaarse kunstnikuna deklareerinud enda kui tänapäevase looja vabadust olla meediateülene. Nii on ta tahvelmaali ja fresko (monumentaalmaali) kõrval tegelenud ka muude visuaalkunstižanritega – loonud akvarelle, joonistusi, illustratsioone, videoid, environment'e ja installatsioone.
Läbi kahe kümnendi loodud maalisarjas "Eesti maastik" ("maalikunsti morbiidne raske rokk", 1992–2012) on Tammetalu välja töötanud oma originaalse stiili, tehnika ja teema, mis on orgaaniliselt seotud originaalse autoritehnikaga maalides ja kogu sarja läbiva kontseptsiooniga, milles võtmeroll on isiklikul vahetul kogemusel. Aine maalideks ja installatsioonideks selles sarjas pärineb autori elupaikadest erinevail perioodidel, nii et iga "Maastikku" saab siduda konkreetse aadressiga Eestis. "Eesti maastiku" kõrval on Tammetalu kogu oma mitmekümneaastase maalijakarjääri jooksul hoidnud end pildil ka klassikalise maalijana. Kunstnikuna, kelle kerget, helget, tihti figuratiivset ja enamasti natuurist (või lausa plenäärina) maalitud loomingut nimetab autor ise "õhu ja valguse maalideks". Oma maalialases praktikas ja seda praktikat ise tekstiliselt kommenteerides on Tammetalu tähelepanu alla võtnud maali kui ainulaadse meediumi erinevad ajaloolised ja traditsioonilised tehnilised võtted. Tema huviks on eksperimentaalselt katsetada ajalooliste ja nüüdisaegsete tehnikate koostoimet ja püsimist ning teisalt uurida nende võtete võimalusi kõnetada kaasaegset publikut tänases situatsioonis.
Aastatel 1996–2001 töötas kirjastuses Kupar peakunstnikuna. Tammetalu on graafilise disainerina loonud sadu originaalseid raamatukujundusi ja disaininud väärissarju ("Moodne klassika", Sirbi-sari jt). On loonud ka illustratsioone proosa- ja luuleraamatutele. Tammetalu on oma raamatu- ja sarjakujunduste eest pälvinud hulgaliselt professionaalset tunnustust ja autasusid erinevatelt raamatukujunduskonkurssidelt. Kujundatud teoste hulgas on Dostojevski, Hemingway, Pirandello, Nabokovi jne-jne teosed. Tammetalu poolt kujundatud autorite hulka - kellega on toimunud ka reaalne suhtus ja arutelu loodava kujunduse üle - on kuulunud selliseid autoreid nagu J. D. Salinger.
Tammetalu kujundatud on J. D. Salingeri "Franni ja Zooey", ISBN: 9985306570 ja J. D. Salingeri "Seymour: sissejuhatus. Puusepad, tõstke kõrgele sarikad! ISBN: 9985307453, mõlemad e.k. 2003, kirjastus Varrak. 
Eesti tekstiautoritest on Tammetalu disainitud kujundusi kandnud Mati Undi, Mihkel Muti, Linnar Priimäe, Elo Viidingu, Jaanus Adamsoni, Kalev Kesküla, Leonhard Lapini jt raamatud. Alates aastast 1993 on Tammetalu loonud näituseplakateid, millest kõik kuni aastani 2016 on disainitud tüpograafilisena ja teostatud kõrgtrükis.

Ühiskondlik tegevus

Tiina Tammetalu on Eesti Kunstnike Liidu (1992) ja Eesti Maalikunstnike Liidu (1992) liige, Eesti Kunstnike Liidu volikogu liige, Tallinna Linnavalitsuse Linnakujunduskomisjoni liige.
Eesti Kujundusgraafikute Liidu liige alates 2002. aastast. Tiina Tammetalu on loomeliidu Eesti Kujundusgraafikute Liit seadusega tunnustatud loomeliiduks formeerija. EKGL-i esimehena asus ta aastatel 2005–2006 Eesti Kujundusgraafikute Liitu kui toonast Eesti Kunstnike Liidu üht alaliitu Loovisikute ja loomeliitude seaduse (LLS) alusel tunnustatud loomeliiduks ümber kujundama. EKGL-i, mis asutati 1993. aastal varasema EKL tarbegraafika ja plakatisektsiooni õigusjärglasena, tunnustati loomeliiduna aastal 2006. Tammetalu oli Eesti Kujundusgraafikute Liidu esimees aastatel 2005–2007 ja juhatuse esimees taas alates 2014. aastast.

Kuraatoritöö

Tiina Tammetalu on näitusesarjade "Imaginaarne muuseum" ja "Moodne klassika" (2000–2002) kuraator ja koostaja. Tema kureeritud on näitustesari "Imaginaarne raamat" (näitus oli pealkirja "Kunst ja kirjandus" all eksponeeritud Balti II Raamatumessil 2002 ja hiljem Eesti kunstisaalides ja muuseumides 2001–2004), näitus "Happy", eksponeeritud aastatel 2002–2005 Pärnu Linnagaleriis, Valga KK Galeriis ja Tartu Y-galeriis.
Tammetalu oli Eesti Maalikunstnike Liidu aastanäituse "Eesti maal 1998" Rotermanni Soolalaos Eesti Arhitektuurimuuseumis toimunud kuraatoriprojekti "Maalikunstnik – püha lobiseja. Räägime meestest" koostaja, kuraator ja kujundaja ning kataloogi koostaja. Olnud kaaskujundajaks Eesti Maalikunstnike Liidu aastanäitusele Tallinna Kunstihoones.
Kureerinud ja koostanud-kujundanud näituse "Moodne klassika: "Rühm T ja külalised"" 2002 Haapsalu Linnagaleriis. Kureerinud EKGL-i aastanäitusele "Register 2007" Tallinna Kunstihoone galeriis, kataloogi "Register 2007" (ISBN 978-9949-15-096-0), olles ka projekti kuraator ning kataloogi eessõna teksti autor.
Tammetalu on olnud kontseptuaalse plakatinäituse "Siima Škop. Revisited. Eesti graafilise disaini klassika: Škopi Varane propagandaplakat (1947–1960) protsessis. Uus vaade". (2016) idee autor, kontseptsiooni ja valiku koostaja, kujundaja ja kuraator. Näitus oli väljas Eesti Suursaatkonnas Berliinis ja Eestis kolmes erinevas galeriis, sh Tartu Kunstimajas. 2016. aasta lõpus oli näitus väljas Türi Linnagaleriis. Kõik väljapanekud on kujundatud vastavalt konkreetsele interjöörile ja eriilmelised. 2017. aasta 22. maist kuni septembrini oli projekti uus väljapanekuversioon Eesti Suursaatkonnas Berliinis aadressil Hildebrandstraße 5 Saksamaal. Aastal 2018 on plaanitud ekspositsioon Moskvasse.

Teoseid kunstikogudes

Eesti Kunstimuuseum, Eesti Kultuurifond, Tallinna Kunstihoone Fond, Baltic Gallery Le Treport'is Prantsusmaal, Sammelselja erakogu, Miliuse erakogu, Kuulmanni erakogu, erakogud maailmas.
Erakogus Tiina Tammetalu Galeriis. Tiina Tammetalu Galerii asub Tallinnas Vabaduse väljak 6.